CELEX: 52018PC0825
Language: el
Date: 2018-12-13
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της απόφασης 940/2014/ΕΕ όσον αφορά τα προϊόντα τα οποία δύνανται να τύχουν απαλλαγής ή μείωσης της εισφοράς θαλάσσης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.12.2018
            COM(2018) 825 final
            2018/0417(CNS)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της απόφασης 940/2014/ΕΕ όσον αφορά τα προϊόντα τα οποία δύνανται να τύχουν απαλλαγής ή μείωσης της εισφοράς θαλάσσης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Οι διατάξεις της Συνθήκης για τη λειτουργία της Ευρωπαϊκής Ένωσης (ΣΛΕΕ) εφαρμόζονται στις εξόχως απόκεντρες περιοχές της Ένωσης. Ωστόσο, οι γαλλικές εξόχως απόκεντρες περιοχές έχουν τεθεί εκτός του εδαφικού πεδίου εφαρμογής των οδηγιών για τον ΦΠΑ και τους ειδικούς φόρους κατανάλωσης.
            
            
               Οι διατάξεις της ΣΛΕΕ, και ιδίως το άρθρο 110, δεν επιτρέπουν, καταρχήν, καμία διαφορά φορολόγησης στις γαλλικές εξόχως απόκεντρες περιοχές μεταξύ των τοπικών προϊόντων και των προϊόντων που προέρχονται από τη μητροπολιτική Γαλλία, από τα άλλα κράτη μέλη ή από τρίτες χώρες. Το άρθρο 349 της ΣΛΕΕ προβλέπει ωστόσο τη δυνατότητα θέσπισης ειδικών μέτρων για τις περιοχές αυτές λόγω της ύπαρξης μόνιμων μειονεκτημάτων, τα οποία έχουν επίπτωση στην κοινωνική και οικονομική κατάσταση των εξόχως απόκεντρων περιοχών. Τα μέτρα αυτά αφορούν διάφορους τομείς πολιτικής, μεταξύ των οποίων και η φορολογική πολιτική.
            
            
               Η «εισφορά θαλάσσης» αποτελεί έμμεσο φόρο που ισχύει αποκλειστικά και μόνο στις γαλλικές εξόχως απόκεντρες περιοχές της Μαρτινίκας, της Γουαδελούπης, της Γαλλικής Γουιάνας, της Ρεϊνιόν και της Μαγιότ. Ο φόρος αυτός επιβάλλεται στις εισαγωγές αγαθών, ανεξάρτητα από την προέλευσή τους, καθώς και στις παραδόσεις αγαθών που πραγματοποιούνται εξ επαχθούς αιτίας από πρόσωπα που ασκούν παραγωγικές δραστηριότητες. Ο φόρος επιβάλλεται καταρχήν με τον ίδιο τρόπο στα τοπικά παραγόμενα προϊόντα και στα εισαγόμενα προϊόντα.
            
            
               Ωστόσο, η απόφαση 940/2014/ΕΕ του Συμβουλίου, της 17ης Δεκεμβρίου 2014, επιτρέπει στη Γαλλία να προβλέπει, μέχρι τις 31 Δεκεμβρίου 2020, απαλλαγές ή μειώσεις της «εισφοράς θαλάσσης» για ορισμένα τοπικά παραγόμενα προϊόντα. Στο παράρτημα της προαναφερθείσας απόφασης παρατίθεται ο κατάλογος των προϊόντων στα οποία μπορούν να εφαρμόζονται οι απαλλαγές ή οι μειώσεις φόρου. Ανάλογα με τα προϊόντα, η διαφορά φορολόγησης μεταξύ των τοπικά παραγόμενων προϊόντων και των λοιπών προϊόντων δεν μπορεί να υπερβαίνει τις 10, 20 ή 30 εκατοστιαίες μονάδες. Στο μέρος Α του παραρτήματος απαριθμούνται τα προϊόντα στα οποία η διαφορά φορολόγησης δεν μπορεί να υπερβαίνει τις 10 εκατοστιαίες μονάδες, στο μέρος Β τα προϊόντα στα οποία η ποσοστιαία διαφορά δεν μπορεί να υπερβαίνει τις 20 εκατοστιαίες μονάδες, και τέλος στο μέρος Γ τα προϊόντα για τα οποία η φορολογική διαφορά δεν μπορεί να υπερβαίνει τις 30 εκατοστιαίες μονάδες.
            
            
               Στην απόφαση του Συμβουλίου της 17ης Δεκεμβρίου 2014 παρατίθενται οι λόγοι που υπαγόρευσαν τη θέσπιση ειδικών μέτρων: μεγάλη απόσταση, εξωτερική εξάρτηση ως προς τις πρώτες ύλες και την ενέργεια, υποχρέωση σύστασης μεγαλύτερων αποθεμάτων, μικρό μέγεθος της τοπικής αγοράς σε συνδυασμό με την περιορισμένη εξαγωγική δραστηριότητα κ.λπ. Το σύνολο αυτών των μειονεκτημάτων συνεπάγονται αύξηση του κόστους παραγωγής και άρα της τιμής κόστους των τοπικά παραγόμενων προϊόντων, τα οποία, αν δεν ληφθούν ειδικά μέτρα, θα είναι λιγότερο ανταγωνιστικά σε σύγκριση με τα προϊόντα που προέρχονται από το εξωτερικό, ακόμη και αν ληφθούν υπόψη τα έξοδα αποστολής στις γαλλικές εξόχως απόκεντρες περιοχές. Κατά συνέπεια, η εξέλιξη αυτή θα καθιστούσε δυσχερέστερη τη διατήρηση της τοπικής παραγωγής. Τα ειδικά μέτρα που περιέχονται στην απόφαση του Συμβουλίου, της 17ης Δεκεμβρίου 2014, σχεδιάστηκαν επομένως με σκοπό την ενίσχυση της τοπικής βιομηχανίας.
            
            
               Το άρθρο 3 της απόφασης του Συμβουλίου, της 17ης Δεκεμβρίου 2014, προβλέπει ότι οι γαλλικές αρχές υποβάλλουν στην Επιτροπή, έως τις 31 Δεκεμβρίου 2017, έκθεση περί της εφαρμογής του φορολογικού καθεστώτος που προβλέπεται από την απόφαση αυτή, για να εξακριβωθεί η επίπτωση των ληφθέντων μέτρων και η συμβολή τους στην προώθηση ή τη διατήρηση των τοπικών οικονομικών δραστηριοτήτων, λαμβάνοντας υπόψη τα μειονεκτήματα που χαρακτηρίζουν τις εξόχως απόκεντρες περιοχές. Βάσει της έκθεσης αυτής, η Επιτροπή υποβάλλει στο Συμβούλιο έκθεση που περιέχει πλήρη οικονομική και κοινωνική ανάλυση και, κατά περίπτωση, πρόταση για την προσαρμογή των διατάξεων της απόφασης 940/2014/ΕΕ.
            
            
               Οι γαλλικές αρχές υπέβαλαν στην Επιτροπή, στις 12 Φεβρουαρίου 2018, την έκθεση που προβλέπεται από τη διάταξη αυτή. Ειδικές εκθέσεις αξιολόγησης για κάθε γαλλική εξόχως απόκεντρη περιοχή, οι οποίες συνοδεύονταν από αιτήματα για προσαρμογή του καταλόγου προϊόντων που μπορούν να αποτελέσουν αντικείμενο διαφοροποιημένης φορολόγησης, διαβιβάστηκαν στις 15 Μαρτίου 2018 για τη Γουιάνα, τη Μαρτινίκα και τη Γουαδελούπη, στις 4 Ιουνίου 2018 για τη Ρεϊνιόν και, χωρίς αίτημα επικαιροποίησης του καταλόγου, στις 28 Αυγούστου 2018 για τη Μαγιότ. Στις 26 Οκτωβρίου 2018 υποβλήθηκε συμπληρωματικό αίτημα για την προσθήκη νέου προϊόντος.
            
            
               Τα αιτήματα για την επικαιροποίηση των καταλόγων που διαβιβάστηκαν από τις γαλλικές αρχές περιέχουν πρωτίστως αιτήματα προσθήκης νέων προϊόντων στους καταλόγους (50) αλλά και αιτήματα για την επαναταξινόμηση προϊόντων σε έναν κατάλογο που θα παρέχει περιθώρια αύξησης της διαφοροποιημένης φορολόγησης (28) και αιτήματα για τη διεύρυνση της κατηγορίας των οικείων προϊόντων (7), καθώς και ορισμένα αιτήματα για την επικαιροποίηση των κωδικών (9 προϊόντα στη Γουιάνα). Τα αιτήματα αποσκοπούν στην αποκατάσταση της ανταγωνιστικότητας των επιχειρήσεων με την αντιστάθμιση μέρους του πρόσθετου κόστος παραγωγής που βαρύνει την τοπική παραγωγή.
            
            
               Στη έκθεση της Επιτροπής που προβλέπεται στο άρθρο 3 της απόφασης 940/2014/ΕΕ διενεργείται οικονομική και κοινωνική ανάλυση της εφαρμογής του μέτρου της εισφοράς θαλάσσης από την έναρξη ισχύος της εν λόγω απόφασης, ενώ προτείνεται να δοθεί θετική απάντηση στο αίτημα επικαιροποίησης των καταλόγων των γαλλικών αρχών. 
            
            
               Πράγματι, για ορισμένες τοπικές παραγωγικές δραστηριότητες, η μείωση, ή ακόμα και η κατάρρευση των τιμών, οι επιθετικές εμπορικές πρακτικές σε ό,τι αφορά τις τιμές, οι δυσκολίες του κατασκευαστικού τομέα, η μείωση των μεριδίων αγοράς και/ή η αύξηση του πρόσθετου κόστους παραγωγής απειλούν τη βιωσιμότητα των δραστηριοτήτων και των θέσεων απασχόλησης. 
            
            
               Επιπλέον, η ανάπτυξη νέων παραγωγικών δραστηριοτήτων περιορίζεται, αν όχι απειλείται από το πρόσθετο κόστος παραγωγής, το οποίο υπονομεύει την ανταγωνιστικότητα των τοπικών προϊόντων σε σύγκριση με τα προϊόντα χαμηλού κόστους που εισάγονται από τη μητροπολιτική Γαλλία ή την Ασία. 
            
            
               Οι συνθήκες αυτές καθιστούν επιτακτική την καθιέρωση ή ακόμα και την αύξηση της διαφοροποιημένης φορολόγησης για τα οικεία τοπικά προϊόντα, τα οποία έχουν καθοριστική σημασία για τις περιοχές αυτές.
            
            
               Η έκθεση αυτή υποβλήθηκε σήμερα στο Συμβούλιο. Συνοδεύεται από την παρούσα πρόταση του Συμβουλίου.
            
            
               Θέμα της παρούσας πρότασης είναι η προσαρμογή του καταλόγου προϊόντων που μπορούν να αποτελέσουν αντικείμενο διαφοροποιημένης φορολόγησης στις οικονομικές αλλαγές που επήλθαν μετά τη θέσπιση της απόφασης 940/2014/ΕΕ.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στις 15 Μαρτίου 2018, οι γαλλικές αρχές ζήτησαν από την Επιτροπή να υποβάλει σχέδιο τεχνικής προσαρμογής της απόφασης 940/2014/ΕΕ του Συμβουλίου της 17ης Δεκεμβρίου 2014. Το αίτημα συνοδευόταν από εκθέσεις αιτιολόγησης των αιτούμενων προσαρμογών. Με βάση τις εν λόγω εκθέσεις, η Επιτροπή υπέβαλε σήμερα στο Συμβούλιο έκθεση που περιλαμβάνει οικονομική και κοινωνική ανάλυση της εφαρμογής του μέτρου της εισφοράς θαλάσσης και δικαιολογεί την ανάγκη προσαρμογής της απόφασης 940/2014/ΕΕ.
            
            
               •Συνέπεια με τις ισχύουσες διατάξεις στον τομέα πολιτικής
            
         
         
            
               Η πρωτοβουλία αυτή συνάδει με τις προτεραιότητες που καθορίζονται στις πολιτικές οδηγίες, όπως διευκρινίζονται στο άρθρο 349 της ΣΛΕΕ. Το εν λόγω άρθρο αναγνωρίζει ότι η διαρθρωτική οικονομική και κοινωνική κατάσταση των εξόχως απόκεντρων περιοχών, στις οποίες συγκαταλέγονται η Γουαδελούπη, η Γαλλική Γουιάνα, η Μαρτινίκα, η Ρεϊνιόν και η Μαγιότ, επιδεινώνεται από τη μεγάλη απόσταση, τον νησιωτικό τους χαρακτήρα, τη μικρή έκταση, τη δύσκολη μορφολογία και το κλίμα, την οικονομική εξάρτηση όσον αφορά έναν μικρό αριθμό προϊόντων, προβλήματα μόνιμα και σωρευτικά τα οποία αναχαιτίζουν σημαντικά την ανάπτυξή τους. Ως εκ τούτου, το προαναφερθέν άρθρο 349 προβλέπει ότι το Συμβούλιο, έπειτα από πρόταση της Επιτροπής και διαβούλευση με το Ευρωπαϊκό Κοινοβούλιο, θεσπίζει ειδικά μέτρα που αποσκοπούν ιδίως στον καθορισμό των προϋποθέσεων εφαρμογής των Συνθηκών στις περιοχές αυτές, συμπεριλαμβανομένων κοινών πολιτικών. Στόχος της προσαρμογής των καταλόγων των προϊόντων που μπορούν να αποτελέσουν αντικείμενο διαφοροποιημένης φορολόγησης είναι η προώθηση και η διαφύλαξη ορισμένων τοπικών παραγωγικών δραστηριοτήτων που απειλούνται ιδιαιτέρως και, κατ’ επέκταση, η ενίσχυση της απασχόλησης στα υπερπόντια διαμερίσματα. Η προσαρμογή αυτή εμβαθύνει την ενιαία αγορά και αποκαθιστά την ανταγωνιστικότητα των εν λόγω τοπικών παραγωγικών δραστηριοτήτων αντισταθμίζοντας μειονεκτήματα που προκύπτουν από τη γεωγραφική τους θέση και την οικονομική τους κατάσταση.
            
            
               •Συνέπεια με άλλες πολιτικές της Ένωσης
            
            
               
                  Δυνάμει του άρθρου 349 τρίτο εδάφιο της ΣΛΕΕ, το Συμβούλιο θεσπίζει τα μέτρα του λαμβάνοντας υπόψη τα ιδιαίτερα χαρακτηριστικά και τους περιορισμούς των εξόχως απόκεντρων περιοχών, χωρίς ωστόσο να υπονομεύεται η ακεραιότητα και η συνοχή της έννομης τάξης της Ένωσης, συμπεριλαμβανομένης της εσωτερικής αγοράς και των κοινών πολιτικών. Η απόφαση 940/2014/ΕΕ και οι παράμετροι στις οποίες βασίζεται η απόφαση αυτή κρίθηκαν συνεπείς με τις υπόλοιπες πολιτικές της Ένωσης. Η πρωτοβουλία αυτή συνιστά περιορισμένη προσαρμογή του παραρτήματος της απόφασης 940/2014/ΕΕ. Οι υπόλοιπες παράμετροι της απόφασης 940/2014/ΕΕ παραμένουν ως έχουν. Υπό αυτές τις συνθήκες, η προσαρμογή του καταλόγου προϊόντων που μπορούν να αποτελέσουν αντικείμενο διαφοροποιημένης φορολόγησης δεν μπορεί να έχει αντίκτυπο στη συνοχή της απόφασης 940/2014/ΕΕ με τις άλλες πολιτικές της Ένωσης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 349 της Συνθήκης για τη λειτουργία της Ευρωπαϊκής Ένωσης (ΣΛΕΕ).
            
            
               •Επικουρικότητα (σε περίπτωση μη αποκλειστικής αρμοδιότητας)
            
            
               Μόνο το Συμβούλιο είναι αρμόδιο για τη θέσπιση, με βάση το άρθρο 349 της ΣΛΕΕ, ειδικών μέτρων υπέρ των εξόχως απόκεντρων περιοχών με σκοπό την προσαρμογή της εφαρμογής των Συνθηκών στις περιοχές αυτές, περιλαμβανομένων των κοινών πολιτικών, λόγω της ύπαρξης μόνιμων μειονεκτημάτων, τα οποία έχουν επίπτωση στην κοινωνική και οικονομική κατάσταση των εξόχως απόκεντρων περιοχών.
            
            
               Ως εκ τούτου, η πρόταση είναι σύμφωνη με την αρχή της επικουρικότητας.
            
            
               •Αναλογικότητα
            
            
               Η πρόταση είναι σύμφωνη με την αρχή της αναλογικότητας για τους ακόλουθους λόγους.
            
            
                Αφορά αποκλειστικά και μόνο προϊόντα των οποίων η προσθήκη ή η τροποποίηση στον κατάλογο των προϊόντων κρίθηκε δικαιολογημένη.
            
            
               Ομοίως, η προτεινόμενη μέγιστη φορολογική απόκλιση για κάθε προϊόν που αποτελεί αντικείμενο της παρούσας πρότασης περιορίζεται στο μέτρο που είναι αναγκαίο με βάση το πρόσθετο κόστος το οποίο βαρύνει την εκάστοτε τοπική παραγωγή. Έτσι, η φορολογική επιβάρυνση των προϊόντων που εισάγονται στις γαλλικές υπερπόντιες περιοχές και στα γαλλικά υπερπόντια διαμερίσματα δεν υπερβαίνει το μέτρο που είναι αναγκαίο για να αντισταθμιστεί η μειωμένη ανταγωνιστικότητα των τοπικά παραγόμενων προϊόντων έναντι των εν λόγω εισαγόμενων προϊόντων. 
            
            
               Στο νομικό πλαίσιο της απόφασης 940/2014/ΕΕ, η τροποποίηση της υφιστάμενης απόφασης αποτελεί το μόνο μέσο που μπορεί να χρησιμοποιηθεί για τη θέσπιση ή τροποποίηση της διαφοροποιημένης φορολόγησης των τροπικών προϊόντων. Η πρόταση αποσκοπεί στην προσαρμογή της απόφασης 940/2014/ΕΕ.
            
            
               •Επιλογή της νομικής πράξης
            
            
               Προτεινόμενη πράξη: απόφαση του Συμβουλίου.
            
            
               Κανένα άλλο μέσο δεν θα ήταν κατάλληλο.
            
            
               Το κείμενο που προτείνεται να τροποποιηθεί αποτελεί, καθαυτό, απόφαση του Συμβουλίου, η οποία εκδόθηκε με χρήση της ίδιας νομικής βάσης (άρθρο 349 της ΣΛΕΕ).
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις/έλεγχοι καταλληλότητας της ισχύουσας νομοθεσίας
            
         
         
            
               A. Από το άρθρο 349 πρώτο εδάφιο της ΣΛΕΕ, όπως ερμηνεύτηκε από το Δικαστήριο της Ευρωπαϊκής Ένωσης στις συνεκδικασθείσες υποθέσεις C-132/14 έως C-136/14
                  1
               , προκύπτει ότι τα «ειδικά μέτρα» που προβλέπει το εν λόγω άρθρο θεσπίζονται «λαμβάνοντας υπόψη» τη «διαρθρωτική οικονομική και κοινωνική κατάσταση» των εξόχως απόκεντρων περιοχών, η οποία «επιδεινώνεται» από ορισμένους παράγοντες «όπως προβλήματα μόνιμα και σωρευτικά τα οποία αναχαιτίζουν σημαντικά την ανάπτυξή τους». Επομένως, οι προαναφερθέντες παράγοντες συνιστούν, δυνάμει του άρθρου 349 πρώτο εδάφιο της ΣΛΕΕ, επιβαρυντικά στοιχεία της διαρθρωτικής οικονομικής και κοινωνικής κατάστασης των εξόχως απόκεντρων περιοχών, τα οποία οφείλει να λαμβάνει υπόψη το Συμβούλιο, δυνάμει του άρθρου 349 τρίτο εδάφιο της ΣΛΕΕ, κατά τη θέσπιση των ειδικών μέτρων. Σύμφωνα με την οπτική που περιγράφεται από το Δικαστήριο ανωτέρω, και για τους λόγους που εκτίθενται κατωτέρω, η Επιτροπή θεωρεί ότι η άμεση προσαρμογή του καταλόγου των προϊόντων που μπορούν να αποτελέσουν αντικείμενο διαφοροποιημένης φορολόγησης είναι η μόνη ενδεδειγμένη λύση:
            
            
               - Οι προτεινόμενες τροποποιήσεις έρχονται να ανταποκριθούν στις οικονομικές αλλαγές που έχουν επέλθει μετά τη θέσπιση της οδηγίας 940/2014/ΕΕ (μείωση, ή ακόμα και κατάρρευση των τιμών, επιθετικές εμπορικές πρακτικές στο επίπεδο των τιμών, δυσκολίες του κατασκευαστικού κλάδου, μείωση των μεριδίων αγοράς και/ή αύξηση του πρόσθετου κόστους παραγωγής), αποτρέποντας έτσι το ενδεχόμενο να προκληθεί άμεση και πιθανόν ανεπανόρθωτη βλάβη σε ορισμένα ευάλωτα τοπικά προϊόντα.
            
            
               Πράγματι, ορισμένες από τις νέες δραστηριότητες που αναπτύσσονται σε αυτές τις περιοχές, αφενός, απειλούνται από τον έντονο ανταγωνισμό προϊόντων που εισάγονται σε χαμηλές τιμές, αφετέρου, επιβαρύνονται με αυξημένο κόστος παραγωγής, το οποίο υπονομεύει την ανταγωνιστικότητά τους.
            
            
               - Το πρόσθετο κόστος παραγωγής ορισμένων τοπικών παραγωγικών δραστηριοτήτων έχει αυξηθεί. Όταν όμως το πρόσθετο κόστος παραγωγής δεν αντισταθμίζεται από μέτρα διαφοροποιημένης φορολόγησης, απειλείται η επιβίωση των τοπικών επιχειρήσεων, οι οποίες μάλιστα είναι ιδιαίτερα ευάλωτες αν ληφθεί υπόψη ότι οι περισσότερες από αυτές είναι ΜΜΕ (το 68 % αυτών των επιχειρήσεων απασχολούν λιγότερα από 20 άτομα).
            
            
               - Η παρούσα πρωτοβουλία συνιστά πολύ σημαντικό μέτρο για την υποστήριξη και τη διατήρηση της τοπικής παραγωγής στις γαλλικές εξόχως απόκεντρες περιοχές. Το καθεστώς της εισφοράς θαλάσσης έχει άμεσο αντίκτυπο στις τοπικές επιχειρήσεις καθώς επιτρέπει την ανάπτυξη νέων τοπικών δραστηριοτήτων παρά το αυξημένο πρόσθετο κόστος παραγωγής. 
            
            
               Ως εκ τούτου, το καθεστώς αυτό έχει ζωτική σημασία για τη διατήρηση των τοπικών παραγωγικών δραστηριοτήτων στις γαλλικές εξόχως απόκεντρες περιοχές, στις οποίες η ανεργία –και κυρίως των νέων– είναι η υψηλότερη της Ευρώπης.
            
            
            
               Β. Καταρχάς, πρέπει να διευκρινιστεί ότι η προσαρμογή του καταλόγου των προϊόντων που μπορούν να αποτελέσουν αντικείμενο διαφοροποιημένης φορολόγησης είναι η μοναδική επιλογή που διασφαλίζει τη διατήρηση και την ανάπτυξη των τοπικών παραγωγικών δραστηριοτήτων σε αυτές τις εξόχως απόκεντρες περιοχές.
            
            
               Άλλωστε, πρόκειται για μέτρο προσαρμογής στις οικονομικές επιπτώσεις περιορισμένης εμβέλειας. Για την ακρίβεια, η πρωτοβουλία αυτή αφορά αποκλειστικά και μόνο τις συναλλαγές που εκτελούνται στις γαλλικές εξόχως απόκεντρες περιοχές. Ως εκ τούτου, ο αντίκτυπος της πρωτοβουλίας περιορίζεται γεωγραφικά σε εδάφη που δεν αποτελούν μέρος της Κοινότητας κατά την έννοια των οδηγιών για τον ΦΠΑ (2006/112/ΕΚ) και για τους ειδικούς φόρους κατανάλωσης (2008/118/ΕΚ).
            
            
               Επιπλέον, τα προϊόντα για τα οποία οι γαλλικές αρχές ζήτησαν προσθήκη ή επαναταξινόμηση στους καταλόγους αποτελούν προϊόντα τοπικής παραγωγής αξίας 225 εκατ. EUR, όπως δηλώθηκε για το έτος 2016, και αντιστοιχούν σε εισαγωγές αξίας περίπου 212 εκατ. EUR. Οι κατηγορίες των εν λόγω προϊόντων είναι πολύ ετερόκλητες.
            
            
               Η Επιτροπή εξέτασε, για κάθε προϊόν για το οποίο υποβλήθηκε αίτημα, τη βασιμότητα της διαφοροποιημένης φορολόγησης και την αναλογικότητά της, διασφαλίζοντας ότι η εν λόγω διαφοροποιημένη φορολόγηση δεν υπονομεύει την ακεραιότητα και τη συνοχή της έννομης τάξης της Ένωσης, ούτε την εσωτερική αγορά και τις κοινές πολιτικές. Η Επιτροπή εξακρίβωσε, μεταξύ άλλων, την ύπαρξη τοπικής παραγωγής, την ύπαρξη μεγάλου όγκου εισαγόμενων αγαθών που μπορούν να θέσουν σε κίνδυνο τη διατήρηση της τοπικής παραγωγής, αλλά και την ύπαρξη πρόσθετου κόστους, το οποίο αυξάνει το κόστος παραγωγής των τοπικών προϊόντων σε σύγκριση με τα προϊόντα που προέρχονται από το εξωτερικό, υπονομεύοντας έτσι την ανταγωνιστικότητα των τοπικά παραγόμενων προϊόντων. 
            
            
               Για το σύνολο αυτών των προϊόντων, οι εισαγωγές κυμαίνονται σε ικανοποιητικά επίπεδα και την περίοδο 2014-2016 κατέγραψαν αύξηση της τάξης του 5%. 
            
            
               Όσον αφορά τα τοπικά προϊόντα που καταλαμβάνουν το σύνολο σχεδόν της αγοράς, με αποτέλεσμα το μερίδιο των «εισαγόμενων» προϊόντων να είναι πολύ μικρό, η Επιτροπή εξακρίβωσε τον επικείμενο και σοβαρό κίνδυνο που απειλεί την τοπική παραγωγή. 
            
            
               Άλλωστε, η Επιτροπή προέβη σε ενδιάμεση αξιολόγηση της εφαρμογής του καθεστώτος της εισφοράς θαλάσσης στις γαλλικές εξόχως απόκεντρες περιοχές με βάση τις εκθέσεις που υποβλήθηκαν από τις γαλλικές αρχές σύμφωνα με το άρθρο 3 της απόφασης 940/2014/ΕΕ. Στην έκθεσή της που υποβλήθηκε σήμερα στο Συμβούλιο, η Επιτροπή διαπιστώνει ότι οι επιπτώσεις του μέτρου της εισφοράς θαλάσσης στον ανταγωνισμό και στις εμπορικές συναλλαγές δεν είναι σημαντικές.
            
            
               Τέλος, πέραν της άμεσης προσαρμογής των καταλόγων, η πλήρης επανεξέταση της απόφασης, η οποία θα βασιστεί στα εργαλεία του σχεδίου «βελτίωσης της νομοθεσίας», θα διενεργηθεί με την ανανέωση του μέτρου, για την οποία οι εργασίες θα ξεκινήσουν στις αρχές του 2019.
            
            
               •Διαβούλευση με τα ενδιαφερόμενα μέρη
            
            
               Βλ. ανωτέρω παράγραφο.
            
            
               Άλλωστε, στο πλαίσιο της πλήρους επανεξέτασης της απόφασης 940/2014/ΕΕ, θα ζητηθεί η άποψη όλων των ενδιαφερόμενων μερών.
            
            
               •Συλλογή και χρήση εμπειρογνωσίας
            
            
               Χωρίς αντικείμενο.
            
         
         
            
               •Εκτίμηση επιπτώσεων
            
            
               Βλ. ανωτέρω παράγραφο.
            
            
               •Καταλληλότητα και απλούστευση του κανονιστικού πλαισίου
            
            
               Χωρίς αντικείμενο.
            
            
               •Θεμελιώδη δικαιώματα
            
            
               Χωρίς αντικείμενο.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση της Επιτροπής δεν έχει καμία επίπτωση στον προϋπολογισμό της Ευρωπαϊκής Ένωσης.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η πλήρης επανεξέταση της απόφασης 940/2014/ΕΕ, η οποία θα βασιστεί στα εργαλεία του σχεδίου «βελτίωσης της νομοθεσίας», θα διενεργηθεί με την ανανέωση του μέτρου, για την οποία οι εργασίες θα ξεκινήσουν στις αρχές του 2019.
               
            
            
               •Επεξηγηματικά έγγραφα (για οδηγίες)
            
            
               Χωρίς αντικείμενο
            
            
               •Αναλυτική επεξήγηση των επιμέρους διατάξεων της πρότασης
            
            
               Χωρίς αντικείμενο.
            
            
            
               2018/0417 (CNS)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της απόφασης 940/2014/ΕΕ όσον αφορά τα προϊόντα τα οποία δύνανται να τύχουν απαλλαγής ή μείωσης της εισφοράς θαλάσσης
            
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 349,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  2
               ,
            
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
            
               (1)Η απόφαση 940/2014/ΕΕ του Συμβουλίου, της 17ης Δεκεμβρίου 2014, σχετικά με το καθεστώς που διέπει την εισφορά θαλάσσης στις γαλλικές εξόχως απόκεντρες περιοχές επιτρέπει στις γαλλικές αρχές να προβλέπουν απαλλαγές ή μειώσεις της εισφοράς θαλάσσης για τα τοπικά παραγόμενα προϊόντα των γαλλικών υπερπόντιων διαμερισμάτων και περιοχών που αναφέρονται στο παράρτημα της απόφασης. Η μέγιστη επιτρεπόμενη φορολογική απόκλιση ανέρχεται, ανάλογα με το προϊόν και το υπερπόντιο διαμέρισμα, σε 10, 20 ή 30 εκατοστιαίες μονάδες.
            
            
               (2)Σύμφωνα με το άρθρο 3 παράγραφος 2 της απόφασης 940/2014/ΕΕ, οι γαλλικές αρχές διαβίβασαν στην Επιτροπή, στις 12 Φεβρουαρίου 2018, έκθεση σχετικά με την εφαρμογή του καθεστώτος φορολόγησης που προβλέπεται από την εν λόγω απόφαση. Ειδικές εκθέσεις αξιολόγησης για κάθε γαλλική υπερπόντια περιοχή, οι οποίες συνοδεύονταν από αιτήματα για προσαρμογή του καταλόγου των προϊόντων που μπορούν να αποτελέσουν αντικείμενο διαφοροποιημένης φορολόγησης, διαβιβάστηκαν στις 15 Μαρτίου 2018 για τη Γουιάνα, τη Μαρτινίκα και τη Γουαδελούπη, στις 4 Ιουνίου 2018 για τη Ρεϊνιόν και, χωρίς αίτημα επικαιροποίησης του καταλόγου, στις 28 Αυγούστου 2018 για τη Μαγιότ. Στις 26 Οκτωβρίου 2018 υποβλήθηκε για τη Γουιάνα συμπληρωματικό αίτημα που αφορούσε την προσθήκη νέου προϊόντος στον κατάλογο.
            
            
               (3)Η Επιτροπή, βασιζόμενη στην έκθεση των γαλλικών αρχών, υπέβαλε στο Συμβούλιο την έκθεση που προβλέπεται στο άρθρο 3 παράγραφος 2 δεύτερο εδάφιο της απόφασης 940/2014/ΕΕ, καθώς και πρόταση για την προσαρμογή της εν λόγω απόφασης. Οι προσαρμογές αυτές αφορούν τη Μαρτινίκα, τη Γουαδελούπη, τη Γαλλική Γουιάνα και τη Ρεϊνιόν. Συνίστανται στην προσθήκη νέων προϊόντων στον κατάλογο και στην αύξηση, για ορισμένα προϊόντα, της επιτρεπόμενης φορολογικής απόκλισης.
            
            
               (4)Συνίστανται επίσης, όσον αφορά τη Γουιάνα, στην επικαιροποίηση των κωδικών της συνδυασμένης ονοματολογίας που περιλαμβάνονται στο παράρτημα της απόφασης 940/2014/ΕΕ.
            
            
               (5)Η προσαρμογή των καταλόγων είναι σε κάθε περίπτωση δικαιολογημένη, αν ληφθεί υπόψη το πρόσθετο κόστος των τοπικά παραγόμενων προϊόντων σε σύγκριση με τα αντίστοιχα εισαγόμενα προϊόντα που παρασκευάζονται στην επικράτεια της Ένωσης. 
            
            
               (6)Όσον αφορά τις προσαρμογές που πρέπει να γίνουν εν προκειμένω, κρίνεται κυρίως σκόπιμο να προστεθούν στους καταλόγους του παραρτήματος της απόφασης 940/2014/ΕE προϊόντα για τα οποία υφίστατο ήδη τοπική παραγωγή το 2014 και για τα οποία δεν είχε διατυπωθεί κανένα αίτημα εγγραφής στους καταλόγους το 2014.
            
            
               (7)Έτσι, στη Γουιάνα τα προϊόντα αυτά είναι το τσιμέντο (προϊόν 2523 29 00) και τα έπιπλα από ξύλο (προϊόντα 9403 30, 9403 50 00, 9403 60 και 9403 90 30).
            
            
               (8)Στη Μαρτινίκα τα προϊόντα αυτά αφορούν ορισμένους πλαστικούς κόκκους (προϊόν 3907 61 00) και τους ψυκτικούς θαλάμους (προϊόν 8418 69 00).
            
            
               (9)Στη Γουαδελούπη πρόκειται για ορισμένα κρέατα (προϊόν 0210 12 19), ορισμένες σάλτσες (προϊόν 2103 90 90), την αιθυλική αλκοόλη μετουσιωμένη (προϊόν 2207 20 00), ορισμένα λιπάσματα (προϊόντα 2833, 2834 και 2836), ορισμένα καλλυντικά (προϊόντα 3303 00 90 και 3304 99 00), ορισμένα ψυκτικά μέσα (προϊόν 3820 00 00) και τα κουτιά και κιβώτια από χαρτί και χαρτόνι (προϊόν 4819 10 00).
            
            
               (10)Στη Ρεϊνιόν πρόκειται για ορισμένα έντυπα (προϊόν 4911 99), ορισμένα προϊόντα υγιεινής (προϊόντα 4818 20 10 και 4818 20 91), ορισμένα εξαρτήματα των μέσων μεταφοράς (προϊόντα 8511 40 00, 8511 50 00 και 8511 90 00), ορισμένες σωληνώσεις για συστήματα αέρα και τα παρελκόμενά τους (προϊόντα 7306 30 80, 7306 61 92 και 7307 99 80), τους ηλιακούς θερμαντήρες νερού (προϊόν 8419 90 85), ορισμένα λιπάσματα (3102 10 90) και ορισμένους πολτούς τομάτας (προϊόν 2002 90 11).
            
            
               (11)Στον τομέα της γεωργίας, τα αιτήματα εισαγωγής ή επαναταξινόμησης στους καταλόγους υπαγορεύονται από την ανάγκη διαφοροποίησης της παραγωγής των τοπικών παραγωγών με σκοπό την αποτελεσματικότερη αντιμετώπιση των απρόβλεπτων καιρικών φαινομένων. Τα προϊόντα που πρέπει να εγγραφούν στους καταλόγους του παραρτήματος της απόφασης 940/2014/ΕΕ είναι για τη Μαρτινίκα ορισμένα λαχανικά (προϊόντα 0709 30 00, 0709 40 00, 0709 93 90, 0714) και το αβοκάντο (προϊόν 0804 40 00), για τη Γουαδελούπη ο ανανάς (προϊόν 0804 30 ) και οι πιπεριές (προϊόν 0904 22 00), και για τη Ρεϊνιόν τα κρεμμύδια (προϊόν 0703 10 19) και το σκόρδο (προϊόν 0703 20 00). Επιπλέον, όσον αφορά τη Μαρτινίκα, κρίνεται σκόπιμη η επαναταξινόμηση ορισμένων λαχανικών (προϊόν 0706), ορισμένων πιπεριών (προϊόν 0709 60) και του ανανά (προϊόντα 0804 30 και 0805) και η εγγραφή τους στον κατάλογο Β. 
            
            
               (12)Για ορισμένα προϊόντα, τα οποία είναι ήδη εγγεγραμμένα στους καταλόγους του παραρτήματος της απόφασης 940/2014/ΕΕ, κρίνεται σκόπιμο είτε να επεκταθεί η εκάστοτε μέγιστη φορολογική απόκλιση ώστε να ισχύει και για δασμολογικές διακρίσεις της Συνδυασμένης Ονοματολογίας που προς το παρόν δεν καλύπτονται από το μέτρο, είτε να αυξηθεί η εν λόγω μέγιστη απόκλιση.
            
            
               (13)Έτσι, στη Μαρτινίκα, κρίνεται σκόπιμη η επαναταξινόμηση των γιαουρτιών (προϊόν 0403 10) και ορισμένων προϊόντων για κατασκευές από πλαστικές ύλες (προϊόν 3925) από τον κατάλογο Β στον κατάλογο Γ, όπως και η επαναταξινόμηση των κατεψυγμένων λαχανικών (προϊόν 0710), των προκατασκευών (προϊόν 9406), ορισμένων κοσμημάτων (προϊόντα 7113 και 7117) και των ηλιακών θερμαντήρων νερού (προϊόν 8419 19) από τον κατάλογο Α στον κατάλογο Β.
            
         
         
            
               (14)Στη Γουαδελούπη κρίνεται σκόπιμο να καταχωριστεί στον κατάλογο Β το σύνολο των παρασκευασμάτων και των κονσερβών κρέατος (προϊόν 1602), και όχι μόνο η κλάση 1602 41 10, το σύνολο των παρασκευασμάτων και των κονσερβών ψαριών (προϊόν 1604 20), και όχι μόνο τα παρασκευάσματα και οι κονσέρβες σολομών (προϊόν 1604 20 10) και, όσον αφορά τα λιπάσματα, το σύνολο των κλάσεων 3102, 3103, 3104 και 3105, και όχι μόνο τα προϊόντα των διακρίσεων 3102 90, 3103 90, 3104 20 και 3105 20. Κρίνεται επίσης σκόπιμη η επαναταξινόμηση των γιαουρτιών (προϊόν 0403 10), ορισμένων μη αλκοολούχων ποτών (προϊόντα 2202 10 00 και 2202 99 19
                  3
               ) και ορισμένων κατασκευαστικών υλικών (προϊόντα 3925 10 00 και 3925 90 80) από τον κατάλογο Β στον κατάλογο Γ.
            
            
               (15)Στη Ρεϊνιόν κρίνεται σκόπιμη η επαναταξινόμηση στη βιομηχανία γεωργικών τροφίμων, της ζάχαρης από ζαχαροκάλαμο (προϊόν 1701), των συσκευασμένων ντοματών (προϊόντα 2002 10), ορισμένων σταρωμάτων (προϊόν 3214 10 90) από τον κατάλογο Α στον κατάλογο Γ, η επαναταξινόμηση ορισμένων διατηρημένων αποξηραμένων λαχανικών (προϊόντα 2005 51 00 και 2005 99 80), ορισμένων χρωμάτων επίχρισης (προϊόντα 3208 και 3209), των ταινιών και σάκων από πολυαιθυλένιο (προϊόντα 3920 10 και 3923 21) και ορισμένων κουτιών και ειδών από χαρτόνι (4819 20 00) από τον κατάλογο Β στον κατάλογο Γ, καθώς και η επαναταξινόμηση ορισμένων πολτών καρπών και φρούτων (2007 99 50) από τον κατάλογο Α στον κατάλογο Β.
            
            
               (16)Κρίνεται επίσης σκόπιμο να διορθωθεί στη Μαρτινίκα ένα σφάλμα σχετικά με τη δασμολογική κλάση που ενσωματώθηκε στον κατάλογο του παραρτήματος της απόφασης 940/2014/ΕΕ και η αντικατάσταση της κλάσης 2204 29 από την κλάση 2204 21.
            
            
               (17)Τέλος, κρίνεται σκόπιμο να εγγραφούν στον κατάλογο των προϊόντων που μπορούν να αποτελέσουν αντικείμενο διαφοροποιημένης φορολόγησης προϊόντα για τα οποία δεν υφίστατο ακόμη τοπική παραγωγή το 2014, αλλά των οποίων η παραγωγή έχει έκτοτε ξεκινήσει ή για τα οποία υπάρχουν συγκεκριμένα σχέδια έναρξης της παραγωγικής δραστηριότητας στο προσεχές μέλλον. Τα προϊόντα αυτά προέρχονται από δραστηριότητες μεταξοτυπίας, όπως τα τυπωμένα γιλέκα (προϊόν 6110 30 91), τα τυπωμένα συμπληρώματα ένδυσης για βρέφη (προϊόν 6111 20 90), τα τυπωμένα αδιάβροχα (προϊόν 6201 19 00), τα τυπωμένα φορέματα (προϊόν 6204 42 00), τα τυπωμένα οικιακά πανικά (προϊόν 6302 91 00), τα τυπωμένα κασκέτα (προϊόν 6505 00 30), οι τυπωμένες κούπες (προϊόντα 6212 00) και τα καυσόξυλα (προϊόν 4401 12 00) στη Γουιάνα. Στη Γουαδελούπη πρόκειται για ορισμένες μπύρες (προϊόν 2203), ορισμένα νερά χωρίς προσθήκη ζάχαρης (προϊόν 2201 10 90) και ορισμένες συσκευές για τη διήθηση ή το καθάρισμα των νερών (προϊόντα 8421 21 00). Στη Ρεϊνιόν πρόκειται για ορισμένα προϊόντα υγιεινής (προϊόντα 4818 90 10).
            
            
               (18)Επομένως, κρίνεται σκόπιμο να τροποποιηθεί ανάλογα η απόφαση 940/2014/ΕΕ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Το παράρτημα της απόφασης 940/2014/ΕΕ τροποποιείται σύμφωνα με το παράρτημα της παρούσας απόφασης.
            
            
               Άρθρο 2
            
            
               Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 3
            
            
               Η παρούσα απόφαση απευθύνεται στη Γαλλική Δημοκρατία.
            
            
            
               Βρυξέλλες,
            
            
               
                     Για το Συμβούλιο
               
               
                     O Πρόεδρος
               
            
         
         
            
                  
                     (1)
                  
                  
                        Απόφαση της 15ης Δεκεμβρίου 2015, συνεκδικασθείσες υποθέσεις C-132/14 έως C-136/14, Επιτροπή κατά Συμβουλίου της Ευρωπαϊκής Ένωσης, EU:C:2015:813.
                  
               
               
                  
                     (2)
                  
                        ΕΕ C της , σ. .
               
               
                  
                     (3)
                  
                        Ο κωδικός αυτός αντικαθιστά τον κωδικό 2202 90 10 ως αποτέλεσμα της αλλαγής της τελωνειακής ονοματολογίας.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.12.2018
            COM(2018) 825 final
            ΠΑΡΑΡΤΗΜΑ
            της
            Πρότασης απόφασης του Συμβουλίου
            για την τροποποίηση της απόφασης 940/2014/ΕΕ όσον αφορά τα προϊόντα τα οποία δύνανται να τύχουν απαλλαγής ή μείωσης της εισφοράς θαλάσσης
            
               
         
         
            
               ΠΑΡΑΡΤΗΜΑ 
            
            
               Το παράρτημα της απόφασης αριθ. 940/2014/ΕΕ τροποποιείται ως εξής:
            
            
               1.Το μέρος A τροποποιείται ως εξής:
            
            
               α)Στο σημείο 1, παρεμβάλλονται τα ακόλουθα προϊόντα: «0904 22 00, 2103 90 90, 2207 20 00, 3820 00 00, 4819 10 00».
            
            
               β)Στο σημείο 2, παρεμβάλλεται το προϊόν «2523 29 00».
            
            
               γ)Το σημείο 3 τροποποιείται ως εξής:
            
            
               i) Παρεμβάλλονται τα ακόλουθα προϊόντα: «0709 30 00, 0709 40 00, 0709 93 90, 0804 40 00, 0714, 8418 69 00».
            
            
               ii) Απαλείφονται τα ακόλουθα προϊόντα: «0706, 0709 60, 0804 30, 0805, 0710, 7113, 7117, 8419 19, 9406».
            
            
               δ)Το σημείο 5 τροποποιείται ως εξής:
            
            
               i) Παρεμβάλλονται τα ακόλουθα προϊόντα: «3102 10 90, 8511 40 00, 8511 50 00, 8511 90 00».
            
            
               ii) Απαλείφονται τα ακόλουθα προϊόντα: « 1701, 2002 10, 2007 99 50, 3214 10 90».
            
            
               2.Το μέρος Β τροποποιείται ως εξής:
            
            
               α)Το σημείο 1 τροποποιείται ως εξής:
            
            
               i) Παρεμβάλλονται τα ακόλουθα προϊόντα: «0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00».
            
            
               ii) Απαλείφονται τα ακόλουθα προϊόντα: «0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80».
            
            
               β)Το σημείο 2 τροποποιείται ως εξής:
            
            
               i) Παρεμβάλλονται τα ακόλουθα προϊόντα: «0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 94030 30, 9403 50 00, 9403 60, 9403 90 30».
            
            
               ii) Απαλείφεται το ακόλουθο προϊόν: «0305 59 80».
            
            
               γ)Το σημείο 3 τροποποιείται ως εξής:
            
         
         
            
               i) Παρεμβάλλονται τα ακόλουθα προϊόντα: «3907 61 00, 0706, 0709 60, 0710, 0804 30, 0805, 7113, 7117, 8419 19, 9406».
            
            
               ii) Απαλείφονται τα ακόλουθα προϊόντα: «0403 10, 3925».
            
            
               δ)Το σημείο 5 τροποποιείται ως εξής: 
            
            
               i) Παρεμβάλλονται τα ακόλουθα προϊόντα: «0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85».
            
            
               ii) Απαλείφονται τα ακόλουθα προϊόντα: «2005 51 00, 2005 99 80, 3208, 3209, 3920 10, 3923 21, 4819 20 00».
            
            
               3.Το μέρος Γ τροποποιείται ως εξής:
            
            
               α)Στο σημείο 1, παρεμβάλλονται τα ακόλουθα προϊόντα: «2203, 8421 21 00, 0403 10, 2202 10 00, 2202 99 19, 3925 10 00, 3925 90 80».
            
            
               β)Το σημείο 2 τροποποιείται ως εξής:
            
            
               i) Παρεμβάλλονται τα ακόλουθα προϊόντα: «4401 12 00, 9406 90 10, 9406 10 00, 9406 90 38».
            
            
               ii) Απαλείφονται τα ακόλουθα προϊόντα: « 9406 00 11, 9406 00 20, 9406 00 38».
            
            
               γ)Το σημείο 3 τροποποιείται ως εξής:
            
            
               i) Παρεμβάλλονται τα ακόλουθα προϊόντα: «0403 10, 3925, 2204 21».
            
            
               ii) Απαλείφεται το ακόλουθο προϊόν: «2204 29».
            
            
               δ)Στο σημείο 5, παρεμβάλλονται τα ακόλουθα προϊόντα: «1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00».